KOMISSION TIEDONANTO EUROOPAN PARLAMENTILLE JA NEUVOSTOLLE Toimintasuunnitelma veropetosten ja veronkierron torjunnan tehostamiseksi /* COM/2012/0722 final */





KOMISSION TIEDONANTO EUROOPAN PARLAMENTILLE JA NEUVOSTOLLE Toimintasuunnitelma veropetosten ja veronkierron torjunnan tehostamiseksi 1. Johdanto Eurooppa-neuvosto kehotti 2. maaliskuuta 2012 neuvostoa ja komissiota valmistelemaan ripeästi konkreettisia keinoja tehostaa veropetosten ja veronkierron torjuntaa – myös EU:n ulkopuolisissa maissa (kolmansissa maissa) – ja raportoimaan asiasta kesäkuun 2012 loppuun mennessä. Euroopan parlamentti hyväksyi huhtikuussa päätöslauselman, jossa toistettiin tarve toteuttaa toimia kiireellisesti tällä alalla. Ensimmäisenä toimena näiden kehotusten tiimoilta komissio antoi 27. kesäkuuta 2012 tiedonannon[1], jäljempänä ”kesäkuun tiedonanto”, jossa hahmoteltiin, kuinka verosääntöjen noudattamista voidaan tehostaa ja veropetoksia ja veronkiertoa vähentää hyödyntämällä entistä paremmin olemassa olevia välineitä ja hyväksymällä käsittelyssä olevat komission ehdotukset. Tiedonannossa myös määritettiin alat, joilla lisäsääntely tai koordinointi hyödyttäisi EU:ta ja jäsenvaltioita, ja osoitettiin se lisäarvo, joka saadaan siitä, että toimitaan yhteistyössä veropetoksista ja veronkierrosta aiheutuvan kasvavan ongelman ratkaisemiseksi. Kesäkuun tiedonannossa ilmoitettiin, että komissio laatii ennen vuoden 2012 loppua toimintasuunnitelman, jossa esitetään konkreettisia toimia, joilla parannetaan hallinnollista yhteistyötä ja tuetaan olemassa olevan hyvän hallintotavan politiikan kehittämistä, veroparatiiseja koskeviin suhteisiin liittyviä laajempia asiakokonaisuuksia ja puuttumista aggressiiviseen verosuunnitteluun ja muihin asioihin, veroihin liittyvät rikokset mukaan luettuina. Komissio esittää tässä toimintasuunnitelmassa aloitteet, jotka se on jo toteuttanut, uudet aloitteet, joiden toteutus voidaan käynnistää vielä tänä vuonna, aloitteet, jotka on tarkoitus toteuttaa ensi vuonna, ja aloitteet, jotka vaativat pidemmän toteutusajan. Näiden aloitteiden toteutusjärjestystä määrittäessään komissio huolehti siitä, etteivät aloitteet kuormita jäsenvaltioita liikaa ja että jäsenvaltiolla on valmiudet toteuttaa tarvittavat toimet. Tämä toimintasuunnitelma sisältää ensisijaisesti käytännön toimia, joilla voidaan saavuttaa konkreettisia tuloksia kaikissa jäsenvaltioissa ja joilla tuetaan erityisesti niitä jäsenvaltioita, joita on kehotettu tehostamaan veronkantoa vuoden 2012 talouspolitiikan EU-ohjausjakson yhteydessä annetuissa maakohtaisissa suosituksissa[2]. Jäsenvaltioita ja sidosryhmiä kuultiin toimintasuunnitelman sisällöstä ja painopistealoista. Suunnitelmassa otetaan huomioon niiden näkemykset. Jäsenvaltiot painottivat sitä, että etusijalle olisi asetettava jo kehitteillä olevat toimet ja hallinnollisesta yhteistyöstä ja veropetosten torjunnasta hiljattain annetun lainsäädännön täysimääräinen täytäntöönpano ja soveltaminen. Jäsenvaltiot korostivat myös tarvetta hyväksyä nopeasti neuvoston käsiteltävänä olevat ehdotukset ja kiinnittää erityistä huomiota alv-petosten ja alv:n kiertämisen torjuntaan[3] [4]. Näihin toimiin liittyvää tulevaa työtä ohjaa tarve vähentää kustannuksia ja verojärjestelmien sekavuutta, mistä hyötyvät sekä verovelvolliset että verohallinnot. Verovelvollisten kustannusten pieneneminen ja menettelyjen yksinkertaistuminen parantaisivat verosääntöjen noudattamista. Verohallinnoissa automaattisten välineiden ja riskienhallintatekniikoiden kehittäminen ja täysipainoinen käyttö vapauttaisivat henkilöresursseja ja budjettivaroja, jotka voitaisiin ohjata kohdennettujen tavoitteiden toteuttamiseen. Komissio pyrkii jatkossakin edistämään sitä, että kaikki jäsenvaltiot käyttävät käytännön tietoteknisiä välineitä kaikkiin verolajeihin. Se aikoo myös Fiscalis- ja Tulli-ohjelmia asianmukaisesti hyödyntäen edistää yhtenäisempää lähestymistapaa välittömien ja välillisten verojen sekä verotuksen ja tullitoiminnan välillä, ja siten tehostaa viestintää ja edistää tarpeen mukaan parhaiden toimintatapojen ja välineiden järjestelmällisempää jakamista. Tällä voidaan tehostaa tarkastuksia ja valvontaa ja vähentää verovelvollisille aiheutuvaa rasitusta. Kaikki tässä asiakirjassa ehdotettavat komission toimet ovat yhdenmukaisia ja linjassa nykyisen monivuotisen rahoituskehyksen 2007–2013 ja uuden monivuotisen rahoituskehyksen 2014–2020 kanssa. 2. Nykyisten välineiden tehokkaampi käyttö ja komission aloitteiden toteuttaminen Veropetoksissa ja veronkierrossa on usein kyse useammasta kuin yhdestä valtiosta. Jäsenvaltiot voivat puuttua tähän ongelmaan tehokkaasti vain, jos ne toimivat yhdessä. Hallinnollisen yhteistyön parantaminen jäsenvaltioiden verohallintojen välillä on sen vuoksi yksi komission strategian päätavoitteista tällä alalla. Useita tärkeitä toimia on jo toteutettu. 1. Uusi hallinnollisen yhteistyön kehys Neuvosto on komission kahden viime vuoden aikana tekemien ehdotusten pohjalta hyväksynyt uuden hallinnollisen yhteistyön kehyksen[5]. Nämä uudet säädökset raivaavat tietä komission ja jäsenvaltioiden yhdessä kehittämille välineille. Kesäkuun tiedonannossa korostetaan, että jäsenvaltiot eivät vielä käytä välineitä tehokkaasti ja kattavasti. Jäsenvaltioiden on varmistettava näiden välineiden täysimääräinen ja tehokas täytäntöönpano ja soveltaminen erityisesti harjoittamalla tehokkaampaa tietojenvaihtoa. 2. Tukitaan säästökorkojen verotuksen porsaanreiät Säästöjen tuottamien korkotulojen verotuksesta annetussa direktiivissä, jäljempänä ”säästökorkodirektiivi”, olevat porsaanreiät voidaan tukkia ja näin parantaa kyseisen direktiivin vaikuttavuutta, kun hyväksytään komission kyseiseen direktiiviin ehdottamat muutokset[6]. Tämä auttaa jäsenvaltioita huolehtimaan paremmin rajat ylittävien säästökorkotulojen tehokkaasta verotuksesta. Nyt on neuvoston tehtävänä hyväksyä tämä ehdotus ja antaa komissiolle valtuutus neuvotella vastaavat muutokset nykyisiin EU:n ulkopuolisten maiden (kolmansien maiden) kanssa säästötulojen verotuksesta tehtyihin sopimuksiin. Suurin osa jäsenvaltioista pitää tätä kysymystä ensisijaisen tärkeänä. Sen vuoksi komissio pyytää neuvostoa hyväksymään nämä ehdotukset viipymättä. 3. Luonnos petostentorjuntaa ja verotusalan yhteistyötä koskevaksi sopimukseksi Komissio myös pyytää neuvostoa allekirjoittamaan ja tekemään komission sille vuonna 2009 luonnosteleman petostentorjuntaa ja verotusalan yhteistyötä koskevan sopimuksen EU:n ja sen jäsenvaltioiden sekä Liechtensteinin välillä[7] ja hyväksymään valtuutusluonnoksen vastaavien neuvottelujen käynnistämisestä neljän muun EU:n naapurimaan kanssa. Tämä antaa komissiolle mahdollisuuden neuvotella sopimuksia, joilla varmistetaan, että samat petostentorjuntavälineet sekä korkeatasoinen avoimuus ja tietojenvaihto ovat kaikkien jäsenvaltioiden saatavilla. 4. Arvonlisäveropetosten vastainen nopean reagoinnin mekanismi Komissio esitti 31. heinäkuuta 2012 ehdotuksen arvonlisäveropetosten vastaiseksi nopean reagoinnin mekanismiksi[8]. Jos ehdotus hyväksytään, komissio voisi sen nojalla hyvin nopeasti valtuuttaa jäsenvaltiot toteuttamaan väliaikaisia poikkeavia toimenpiteitä, joilla voidaan puuttua äkillisesti ilmeneviin erittäin laaja-alaisiin petostilanteisiin, joihin liittyy merkittäviä taloudellisia vaikutuksia. Neuvostoa pyydetään hyväksymään pikaisesti tämä ehdotus, jonka se on määritellyt ensisijaisen tärkeäksi. 5. Käännetyn arvonlisäverovelvollisuuden vapaaehtoinen soveltaminen Komissio esitti vuonna 2009 ehdotuksen käännetyn arvonlisäverovelvollisuuden vapaaehtoisesta soveltamisesta tiettyjen petoksille alttiiden tavaroiden luovutuksiin ja palvelujen suorituksiin[9]. Tästä ehdotuksesta hyväksyttiin maaliskuussa 2010 ainoastaan kasvihuonekaasujen päästöoikeuksia koskeva osa[10]. Jos myös ehdotuksen muut osat hyväksyttäisiin, kaikki jäsenvaltiot voivat soveltaa käännettyä verovelvollisuutta samoin edellytyksin niillä aloilla, joilla se on tehokkain väline ”karusellipetosten” torjumiseksi. Tässä tilanteessa ei enää hyväksyttäisi yksittäisiä, alv-direktiiviä koskevia poikkeuksia, joilla voisi olla kielteinen vaikutus muissa jäsenvaltioissa harjoitettavaan petostentorjuntaan. 6. EU:n alv-foorumi Sekä yritykset että veroviranomaiset myöntävät, että nykyinen alv-järjestelmä on hankala hallinnoida ja altis petoksille. Komissio on alv:n hallinnoinnin parantamiseksi päättänyt perustaa EU:n alv-foorumin[11]. Tällä vuoropuhelufoorumilla suurten, keskisuurten ja pienten yritysten sekä veroviranomaisten edustajat voivat vaihtaa näkemyksiä alv:n hallintoon liittyvistä rajat ylittävistä käytännön näkökohdista sekä yksilöidä ja käsitellä parhaita käytäntöjä, joiden avulla voitaisiin yksinkertaistaa alv-järjestelmän hallinnointia. Yksinkertaistamisella alennettaisiin säännösten noudattamisesta aiheutuvia kustannuksia ja samalla turvattaisiin alv-tulot. Komissio kehottaa jäsenvaltioita osallistumaan EU:n alv-foorumin toimintaan mahdollisimman laajasti, jotta foorumille asetetut tavoitteet saavutetaan. 3. Komission uudet aloitteet Komissio esittää yhdessä tämän toimintasuunnitelman kanssa joukon uusia aloitteita, joilla vastataan joihinkin kesäkuun tiedonannossa yksilöityihin tarpeisiin. Näissä aloitteissa on kyse näitä tarpeita koskevista välittömistä toimista, joilla voidaan varmistaa johdonmukainen politiikka suhteessa EU:n ulkopuolisiin maihin, tehostaa tietojenvaihtoa ja puuttua tiettyihin kehityssuuntauksiin petosten alalla. 7. Suositus toimenpiteistä, joilla kannustetaan EU:n ulkopuolisia maita soveltamaan hyvän hallintotavan vähimmäisvaatimuksia verotusalalla Komission näkemyksen mukaan jäsenvaltiot ovat nykyisessä tilanteessa tietoisia mahdollisista ja todellisista vahingoista, joita aiheutuu oikeudenkäyttöalueista, mukaan lukien yleisesti veroparatiiseina pidetyt oikeudenkäyttöalueet, jotka eivät täytä hyvän hallintotavan vähimmäisvaatimuksia verotusalalla. Kaikki jäsenvaltiot ovat toimineet tilanteessa eri tavalla. Koska jäsenvaltioille on myönnetty vapauksia sisämarkkinoihin liittyvissä toimissaan, yritykset voivat toteuttaa tällaisten oikeudenkäyttöalueiden kanssa järjestelyjä sellaisen jäsenvaltion kautta, jossa sääntely on heikointa. Tämän vuoksi jäsenvaltioiden verotulojen kokonaissuoja näyttää olevan vain niin tehokas kuin mikä heikoimman suojan antavan jäsenvaltion suojan taso on. Sen lisäksi, että tämä kaventaa jäsenvaltioiden veropohjia, se myös vaarantaa yritysten reilun kilpailun edellytykset ja viime kädessä haittaa sisämarkkinoiden toimintaa. Tämän ongelman ratkaisemiseksi komissio suosittaa, että jäsenvaltiot ottavat käyttöön kriteerit, joilla yksilöidään EU:n ulkopuoliset maat, jotka eivät täytä hyvän hallintotavan vähimmäisvaatimuksia verotusalalla, ja ottavat käyttöön EU:n ulkopuolisia maita koskevan toimenpidekokonaisuuden, jossa toimenpiteet jakautuvat sen mukaan, täyttävätkö asianomaiset maat kyseiset vaatimukset vai eivät tai ovatko ne sitoutuneet noudattamaan niitä. Toimenpiteet käsittävät sellaisten oikeudenkäyttöalueiden mahdollisen viemisen mustalle listalle, jotka eivät täytä vaatimuksia, ja kaksinkertaisen verotuksen välttämistä koskevien sopimusten uudelleen neuvottelemisen, soveltamisen keskeyttämisen tai tekemisen. Jotta vältetään kaupallisten suhteiden edistäminen mustalle listalle vietyjen EU:n ulkopuolisen maiden kanssa, komissio kehottaa jäsenvaltioita toteuttamaan täydentäviä toimia, mutta kuitenkin noudattaen täysimääräisesti EU:n oikeutta. Lisäksi jäsenvaltioiden olisi harkittava tapauskohtaisesti asiantuntijoiden lähettämistä avustamaan verohallintoja sellaisissa EU:n ulkopuolisissa maissa, jotka sitoutuvat noudattamaan vähimmäisvaatimuksia, mutta tarvitsevat teknistä apua. Tämä suositus on tärkeä ensimmäinen käytännön askel, jolla yhdenmukaistetaan jäsenvaltioiden suhtautumista niitä oikeudenkäyttöalueita kohtaan, jotka eivät noudata vähimmäisvaatimuksia verotusalalla. Arvioidakseen tarvetta jatkoaloitteille, komissio arvioi uudelleen jäsenvaltioiden lähestymistavan ja toimet tällä alalla kolmen vuoden kuluttua suosituksen antamisesta. 8. Suositus aggressiivisesta verosuunnittelusta Komission mielestä on tarpeen varmistaa, että verorasitus jakautuu oikeudenmukaisesti yksittäisten hallitusten tekemien valintojen mukaisesti. Tällä hetkellä jotkut verovelvolliset saattavat käyttää monimutkaisia ja jopa keinotekoisia järjestelyjä, joilla ne siirtävät veropohjansa toiselle joko EU:ssa tai sen ulkopuolella sijaitsevalle oikeudenkäyttöalueelle. Näin toimiessaan verovelvolliset hyödyntävät kansallisten lainsäädäntöjen eroja varmistaakseen, että tietyt tuloerät jäävät kokonaan verottamatta, tai hyödyntääkseen verokantojen eroja. Yritysten veronmaksulla voi olla merkittävä myönteinen vaikutus muuhun yhteiskuntaan. Sen vuoksi aggressiivista verosuunnittelua voidaan pitää yritysten yhteiskuntavastuun periaatteiden vastaisena[12]. Siksi tarvitaan konkreettisia toimenpiteitä ongelman ratkaisemiseksi. Jos kaikki jäsenvaltiot toteuttaisivat konkreettisia toimia tällaisten ongelmien ratkaisemiseksi, voitaisiin samalla parantaa sisämarkkinoiden toimintaa. Tämän perusteella komissio suosittaa, että jäsenvaltiot toteuttavat yhteisiä tehokkaita toimia tällä alalla. Jäsenvaltioita kannustetaan erityisesti sisällyttämään muiden jäsenvaltioiden ja EU:n ulkopuolisten maiden kanssa kaksinkertaisen verotuksen välttämiseksi tekemiinsä sopimuksiin lauseke, jolla puututaan määrätyntyyppiseen kaksinkertaiseen verottamatta jäämiseen. Komissio suosittaa myös yhteisen yleisen väärinkäytösten vastaisen säännön käyttöä. Tämä auttaisi varmistamaan johdonmukaisuuden ja vaikuttavuuden alalla, jolla jäsenvaltioiden käytännöt vaihtelevat huomattavasti. EU:n verodirektiivit (korkoja ja rojalteja koskeva direktiivi, sulautumisdirektiivi ja emo-tytäryhtiödirektiivi) antavat jo jäsenvaltioille mahdollisuuden soveltaa suojatoimia väärinkäytöksiä vastaan. Jäsenvaltiot voivat käyttää näitä mahdollisuuksia väärinkäytöksiin perustuvan verosuunnittelun (abusive tax planning) torjumiseksi, edellyttäen että suojatoimet ovat EU:n oikeuden mukaiset. Lisäksi komissio haluaa osallistua työskentelyyn kansainvälisillä verotusalan foorumeilla, kuten OECD:ssä, voidakseen ratkoa sähköisen kaupan verotukseen liittyviä ongelmia kehittämällä asianmukaisia kansainvälisiä normeja. 9. Perustetaan verotusalan hyvän hallintotavan foorumi Komissio aikoo perustaa verotusalan hyvän hallintotavan foorumin, joka koostuu jäsenvaltioiden asiantuntijoista ja sidosryhmien edustajista. Foorumin tehtävänä on avustaa komissiota mainittujen kahden suosituksen soveltamisesta annettavan kertomuksen laatimisessa ja aggressiiviseen verosuunnitteluun ja verotusalalla noudatettavaan hyvään hallintotapaan liittyvässä käynnissä olevassa työssä. 10. Toteutetaan parannuksia haitallisen yritysverotuksen alalla ja siihen liittyvillä aloilla Kuten jo vuotuisessa kasvuselvityksessä 2012[13] todetaan, komissio korostaa edellä esitetyn mukaisesti sitä, että on mitä pikimmin annettava uutta vauhtia työlle, jota tällä hetkellä tehdään yritysverotuksen käytännesääntöjen[14], jäljempänä ”käytännesäännöt”, yhteydessä. Käytännesääntöjen soveltamisalaan mahdollisesti sisältyvien verotoimenpiteiden arvioinnista vastaavassa käytännesääntötyöryhmässä[15] on viime vuosina ollut yhä vaikeampaa saavuttaa edistystä ja konkreettisia tuloksia. Tämä johtuu osittain siitä, että työryhmässä käsitellään yhä monimutkaisempia kysymyksiä, mutta myös tarpeesta jalostaa ja terävöittää odotettuja tuloksia, sekä tällaisille tuloksille asetetusta aikataulusta ja tulosten täytäntöönpanon valvontakeinoista. Sen vuoksi komissio kehottaa jäsenvaltioita harkitsemaan toimia, joilla parannetaan, käytännesääntöjen alkuperäisten tavoitteiden saavuttamista, esimerkiksi saattamalla asioita entistä nopeammin käsiteltäviksi neuvostoon silloin, kun poliittisia päätöksiä tarvitaan nopeasti. Käytännesääntötyöryhmä myös keskustelee parhaillaan verojärjestelmien keskinäisistä eroista, joihin on löydettävä ratkaisut nopeasti. Jos tällaisista ratkaisuista ei sovita eikä niitä panna täytäntöön selviä määräaikoja noudattaen, komissio on valmis tarvittaessa antamaan korvaavia säädösehdotuksia. Komissio aikoo toimia myös tapauksissa, joissa voimassa olevien direktiivien on todettu tarjoavan mahdollisuuksia aggressiiviseen verosuunnitteluun tai estävän asianmukaisia ratkaisuja mahdollistamalla kaksinkertaisen verottamatta jäämisen[16]. Toimia olisi myös tehostettava sellaisten ulkomailla asuville ja varakkaille yksityishenkilöille suunnattujen erityisten verojärjestelyjen osalta, jotka haittaavat sisämarkkinoiden toimintaa ja vähentävät kokonaisverotuloja. Komissio jatkaa jäsenvaltioiden auttamista varmistamalla, että yritysverotuksen käytännesääntöjä edistetään tehokkaasti valituissa EU:n ulkopuolisissa maissa ja oikeudenmukaista verokilpailua edistetään maailmanlaajuisesti. Tämän tavoitteen saavuttamiseksi komissio neuvottelee hyvää hallintotapaa koskevien määräysten sisällyttämisestä EU:n ulkopuolisten maiden kanssa tehtyihin ja tehtäviin asiaa koskeviin sopimuksiin ja avustaa kehitysmaita komission vero- ja kehitysasioissa vakiintuneen politiikan mukaisesti[17]. 11. ”TIN on Europa” -portaali Komissio myös esittelee tänään uuden käytännön välineen, TIN on Europa ‑portaalin, jolla parannetaan hallinnollista yhteistyötä välittömän verotuksen alalla. Verovelvollisten asianmukainen yksilöinti ja tunnistaminen ovat olennaisen tärkeitä, jotta tietoja voidaan vaihtaa tehokkaasti jäsenvaltioiden verohallintojen välillä. Komissio avaa tänään virallisesti uuden TIN on Europa ‑sovelluksen. Tässä sovelluksessa annetaan näytteet kansalliset verotunnisteet (tax identification number – TIN) sisältävistä virallisista henkilöllisyystodistuksista. Sen avulla kolmas osapuoli, erityisesti rahoituslaitokset, voivat nopeasti, helposti ja virheettömästi tunnistaa ja rekisteröidä verotunnisteet rajat ylittävissä tilanteissa. Lisäksi VIES-järjestelmän (alv-tietojen vaihtojärjestelmän) kaltaisen online-tarkastusjärjestelmän avulla on mahdollista tarkistaa, onko tietyn verotunnisteen rakenne tai algoritmi oikea. Tämän uusi sovellus voi olla ensimmäinen askel kohti yhdenmukaisempaa EU-tason verotunnisteita koskevaa lähestymistapaa (ks. 4.2.1 kohta jäljempänä), ja sillä tehostetaan automaattista tietojenvaihtoa. 12. Verotusalan tietojenvaihdon vakiolomakkeet Heinäkuun 15. päivänä 2011 annetussa direktiivissä 2011/16/EU säädetään pyyntöön perustuvassa ja oma-aloitteisessa tietojenvaihdossa sekä ilmoituksissa ja palautteissa käytettävistä vakiolomakkeista. Komissio on hyväksynyt tänään täytäntöönpanoasetuksen, joka sisältää kyseiset vakiolomakkeet, joilla parannetaan tietojenvaihdon tehokkuutta ja vaikuttavuutta. Komissio on myös kehittänyt näille vakiolomakkeille kaikilla EU-kielillä toimivan tietoteknisen sovelluksen, joka on jo kaikkien jäsenvaltioiden saatavilla ja jonka käyttö alkaa 1. tammikuuta 2013. 13. Kokonaan tai osittain denaturoidussa alkoholissa käytettävä EU:n denaturoimisaine (euro-denaturant) Joulukuussa hyväksyttäviin denaturoimisaineita[18] koskeviin muutoksiin sisältyy alkoholin täydellistä denaturointia koskeva yhteinen EU-formulointi. Tärkeimpänä tavoitteena on vähentää petosmahdollisuuksia. Tarkoituksena on myös yksinkertaistaa ja yhdenmukaistaa laillisten siirtojen hallinnollisia menettelyjä, alentaa valmistuskustannuksia ja helpottaa denaturoidun alkoholin tuottajien markkinoille pääsyä (EU:ssa ja maailmanlaajuisesti). Tarkoituksena on tutkia, voitaisiinko samaa lähestymistapaa soveltaa samoin tuloksin myös osittain denaturoituun alkoholiin. 4. Tulevat aloitteet ja kehitettävät toimet 4.1. Lyhyellä aikavälillä (vuonna 2013) toteutettavat toimet 4.1.1. Puututaan verojärjestelmien keskinäisiin eroihin ja lujitetaan väärinkäytösten vastaisia säännöksiä 14. Tarkastellaan emo-tytäryhtiödirektiiviä 2011/96/EY[19] Verojärjestelmien keskinäiset erot, jotka koskevat muun muassa hybridilainoja ja hybridiyhteisöjä, ja oikeudenkäyttöalueiden erot tällaisten rakenteiden sallimisessa ovat erittäin tärkeitä asioita. Jäsenvaltioiden kanssa käydyissä yksityiskohtaisissa keskusteluissa on ilmennyt, että tässä erityistapauksessa sovintoratkaisua ei voida saavuttaa ilman emo-tytäryhtiödirektiivin muuttamista. Tavoitteena on varmistaa, ettei direktiivin soveltaminen estä tahattomasti kaksinkertaisen verottamatta jäämisen tehokasta torjuntaa hybridilainarakenteiden alalla. 15. Tarkastellaan EU:n lainsäädäntöön sisältyviä väärinkäytösten vastaisia säännöksiä Komissio aikoo myös tarkastella korkoja ja rojalteja koskevan direktiivin, sulautumisdirektiivin ja emo-tytäryhtiödirektiivin väärinkäytön vastaisia säännöksiä tavoitteena panna täytäntöön aggressiivisesta verosuunnittelusta annetun suosituksen pohjana olevat periaatteet. 4.1.2. Edistetään EU:n normeja ja välineitä 16. Edistetään automaattisen tietojenvaihdon normia ja EU:n tietoteknisiä välineitä kansainvälisillä foorumeilla Komissio aikoo jatkossakin edistää voimakkaasti automaattista tietojenvaihtoa, josta se haluaa tehdä avoimuutta ja tietojenvaihtoa verotusalalla koskevan eurooppalaisen ja kansainvälisen normin. On myös erittäin tärkeää, että komission yhdessä jäsenvaltioiden kanssa kehittämiä EU:n tietoteknisiä välineitä edistetään kansainvälisillä foorumeilla[20] ja etenkin OECD:ssä niiden laajan soveltamisen varmistamiseksi ja päällekkäisyyksien välttämiseksi. Jäsenvaltioiden olisi voitava käyttää samoja välineitä sekä EU:ssa että toimiessaan EU:n ulkopuolisten maiden kanssa. Tätä varten komissio toimii tiiviisti OECD:ssä käynnissä olevan sellaisten tietoteknisten sovellusten kehittämisen parissa, joita on tarkoitus käyttää hallinnollisesta yhteistyöstä verotuksen alalla annetun direktiivin 2011/16/EU[21] mukaisessa automaattisessa tietojenvaihdossa. Tavoitteena on ottaa huomioon alusta lähtien EU:n ulkopuolisten maiden ehdotukset, jotta tietotekniset sovellukset hyväksytään täysin ja niitä sovelletaan täysipainoisesti myös EU:n ulkopuolella. Lisäksi komissio aikoo pyytää OECD:tä vahvistamaan sähköiset lomakkeet, jotka komissio on hiljattain kehittänyt välittömän verotuksen alalla pyynnöstä tapahtuvaa ja oma-aloitteista tietojenvaihtoa sekä palautetta varten. Komissio myös jatkaa yhteistyötä OECD:n kanssa saatavien perinnässä käytettävien sähköisten lomakkeiden kehittämiseksi. 4.1.3. Parannetaan verosääntöjen noudattamista 17. Eurooppalaiset verovelvollisen käytännesäännöt Verosääntöjen noudattamisen parantamiseksi komissio aikoo koota jäsenvaltioissa hyviksi havaitut hallinnolliset käytännöt verovelvollisten käytännesäännöiksi, joissa esitetään parhaat käytännöt verohallintojen ja verovelvollisten keskinäisen yhteistyön ja luottamuksen parantamiseksi. Tällä varmistetaan avoimuuden lisääntyminen verovelvollisten oikeuksissa ja velvollisuuksissa ja kannustetaan noudattamaan palvelukeskeistä lähestymistapaa. Komissio käynnistää asiasta julkisen kuulemisen vuoden 2013 alussa. Veronkantoa voidaan tehostaa parantamalla verovelvollisten ja verohallintojen välisiä suhteita, lisäämällä verosääntöihin liittyvää avoimuutta, vähentämällä sellaisten virheiden riskiä, joilla voi olla vakavia seurauksia verovelvollisille, kannustamalla verosääntöjen noudattamiseen ja kannustamalla jäsenvaltioiden verohallintoja soveltamaan verovelvollisen käytännesääntöjä. 4.1.4. Tehostetaan verohallintoa 18. Lisätään yhteistyötä muiden lainvalvontaelinten kanssa Olisi myös edistettävä EU:n erillisvirastojen tukea täysimääräisesti hyödyntävää tiiviimpää yhteistyötä muiden lainvalvontaelinten, erityisesti rahanpesun torjunnasta sekä oikeus- ja sosiaaliturva-asioista vastaavien viranomaisten kanssa. Virastojen välinen yhteistyö on olennaisen tärkeää, jotta voidaan varmistaa veropetosten, veronkierron ja veroihin liittyvien rikosten tehokas torjunta. Europolilla voi olla tärkeä merkitys pyrittäessä parantamaan tietojenvaihtoa, sillä se voi auttaa rikollisverkostojen ja -ryhmien tunnistamisessa ja niiden toiminnan alasajossa. Komissio harkitsee lähiaikoina esitettävässä kolmannen rahanpesun vastaisen direktiivin (rahanpesudirektiivin) tarkistukseen liittyvässä säädösehdotuksessaan nimenomaisesti mainitsevansa verorikokset rahanpesun esirikoksina rahanpesun vastaisen toimintaryhmän (FATF) vuonna 2012 antamien suositusten mukaisesti. Tämä helpottaa veroviranomaisten ja oikeuden- ja finanssivalvontaviranomaisten välistä yhteistyötä, jotta vero-oikeuden vakaviin rikkomisiin voidaan puuttua. Verotustarkoituksiin tarvittavien tietojen käyttöä helpottaisivat rahanpesua harjoittavien asiakkaiden tunnistamista ja tuntemista koskevat menettelyt sekä rahanpesun torjumiseksi kerättyjen todellista omistajaa ja edunsaajaa koskevien tietojen avoimuuden lisääminen, sillä tällä tavoin esimerkiksi parannettaisiin säästökorkodirektiivin soveltamisalaan kuuluvien offshore-sijoitusrakenteiden kohtelun vaikuttavuutta. Lisäksi yhteistyötä voitaisiin edelleen helpottaa yhdenmukaistamalla koko EU:ssa rahanpesurikoksen määritelmä ja tällaisesta rikoksesta langetettavat seuraamukset. Tältä osin komissio aikoo kolmannen rahanpesudirektiivin tarkistuksen lisäksi ehdottaa erityistä rahanpesun torjuntaa koskevaa direktiiviä vuonna 2013. 4.1.5. Parannetaan hallinnollista yhteistyötä 19. Lisätään samanaikaisten tarkastusten käyttöä ja ulkomaisten viranomaisten edustajien läsnäoloa tarkastuksissa Jotta voidaan helpottaa verotarkastuksia ja mahdollistaa mahdolliset tulevat yhteiset tarkastukset, on olennaisen tärkeää, että jäsenvaltiot hyödyntävät mahdollisimman laajasti nykyisiä säännöksiä samanaikaisten tarkastusten järjestämiseksi ja ulkomaisten viranomaisten edustajien läsnäolon helpottamiseksi verohallintojen toimitiloissa ja hallinnollisissa tutkimuksissa. Näiden välineiden lujittamisessa on apua Eurofisc-verkostoa hyödyntäen toteutetusta analyysistä. Jäsenvaltioiden olisi varmistettava, että niiden kansallinen lainsäädäntö ei estä näiden välineiden täysimääräistä soveltamista, erityisesti kun kyse on ulkomaisten viranomaisten edustajien läsnäolosta verohallinnon tai verovelvollisen toimitiloissa. 4.1.6. EU:n ulkopuolisia maita koskevat toimet 20. Pyydetään neuvostolta valtuutus aloittaa neuvottelut EU:n ulkopuolisten maiden kanssa hallinnollista yhteistyötä arvonlisäverotuksen alalla koskevien kahdenvälisten sopimusten tekemiseksi Koska petosten tekijät usein hyödyntävät verohallintojen välistä puutteellista yhteistyötä toteuttamalla keinotekoisia liiketoimia, joihin liittyy EU:n ulkopuolisia maita, useat jäsenvaltiot ovat korostaneet, että EU:n ulkopuolisten maiden kanssa tehtävässä hallinnollisessa yhteistyössä tarvitaan samanlaiset välineet kuin jotka ovat jo käytössä EU:ssa. Sen vuoksi komissio pitää ehdottoman tarpeellisena tällaista valtuutusta neuvotella EU:n ulkopuolisten maiden kanssa kahdenvälisiä sopimuksia, joiden tavoitteena on luoda tehokas ja sitova hallinnollisen yhteistyön kehys arvonlisäverotuksen alalla. Komissio voisi esittää ehdotuksen tällaisesta valtuutuksesta vuoden 2013 loppuun mennessä. 4.2. Keskipitkällä aikavälillä (vuoden 2014 loppuun mennessä) toteutettavat toimet 4.2.1. Tehostetaan tietojenvaihtoa 21. Kehitetään tietotekninen sovellus automaattista tietojenvaihtoa varten Komissio kehittää parhaillaan uusia automaattista tietojenvaihtoa koskevia sovelluksia, joilla voidaan toimittaa direktiivin 2011/16/EU[22] nojalla tietoja seuraavista tulolajeista: työtulo, johtajanpalkkiot, henkivakuutustuotteet, eläkkeet sekä kiinteän omaisuuden omistaminen ja siitä saatava tulo. Lisäksi komissio aikoo ehdottaa käytännön ratkaisuja, jotka koskevat muita kuin direktiivissä tarkoitettuja tulolajeja. Jäsenvaltiot voivat halutessaan soveltaa näitä ratkaisuja pystyäkseen hyödyntämään vielä enemmän direktiivissä säädettyjä mekanismeja. 22. Käytetään EU:n verotunnistetta Verotunnisteiden katsotaan tarjoavan parhaan keinon yksilöidä ja tunnistaa verovelvolliset automaattista tietojenvaihtoa käytettäessä. Kansalliset verotunnisteet on kuitenkin muodostettu toisistaan huomattavasti eroavien kansallisten sääntöjen mukaisesti, minkä vuoksi kolmansilla osapuolilla (rahoituslaitoksilla, työnantajilla jne.) on vaikeuksia tunnistaa ja rekisteröidä ulkomaisia verotunnisteita ja veroviranomaisilla on vaikeuksia toimittaa näitä tietoja muille verohallinnoille. EU:n verotunnisteen käyttöönotto saattaisi olla paras keino ratkaista jäsenvaltioiden nykyiset ongelmat, jotka koskevat rajat ylittävää toimintaa harjoittavien verovelvollisten (luonnollisten henkilöiden ja oikeushenkilöiden) asianmukaista tunnistamista. On vielä selvitettävä, olisiko ratkaisu yksilöllinen EU-tunniste vai olemassa olevaan kansalliseen verotunnisteeseen lisättävä EU-tunnusosa. Olisi myös selvitettävä rajapinnat EU:n muihin rekisteröinti- ja tunnistusjärjestelmiin. Vaikka EU:n verotunniste on käsitteenä yksinkertainen, sen täytäntöönpano on monimutkainen asia, joka edellyttää vaiheittaista lähestymistapaa. Julkinen kuuleminen käynnistetään maaliskuun 2013 loppuun mennessä. Myöhemmin annettavat säädösehdotukset edellyttävät perusteellisia lisäselvityksiä ja jäsenvaltioiden vahvaa tukea asialle. Ensimmäisessä vaiheessa voitaisiin kehittää edelleen TIN on Europa ‑portaalia siten, että sen avulla olisi mahdollista tarkastaa kansallisten verotunnisteiden aitous liittämällä tämä sovellus jäsenvaltioiden tietokantoihin. 23. Järkeistetään tietoteknisiä välineitä Komissio käynnistää koko Euroopan kattavan tietoteknisten välineiden järkeistämishankkeen, jonka tavoitteena on varmistaa järjestelmien toiminta- ja kustannustehokkuus. Se harkitsee erityisesti mahdollisuutta kehittää keskitetty tietotekninen ratkaisu hallinnollista yhteistyötä tukevia sähköisiä välineitä varten. Tällä ratkaisulla alennettaisiin jäsenvaltioiden kustannuksia ja mahdollistettaisiin nopeampi ja tehokkaampi tietojenvaihto. 4.2.2. Puututaan veropetosten ja veronkierron suuntauksiin ja järjestelyihin 24. Rahavirtojen jäljittämistä koskevat ohjeet Komissio ottaa huomioon joidenkin jäsenvaltioiden kokemuksen rahavirtojen jäljittämisessä ja jo toiminnassa olevat rahanpesun selvittelykeskukset kehittäessään yhteisiä menetelmiä ja ohjeita, joilla helpotetaan verohallintojen pääsyä rahavirtoja koskeviin tietoihin, ja helpotetaan merkittävien varainsiirtojen jäljittämistä. Tässä on kyseessä esimerkiksi mahdollisuus tutustua luottokorttitapahtumiin ja EU:n pankeissa ja offshore-pankeissa olevien tilien tapahtumatietoihin. Tämän aloitteen ensimmäinen vaihe on jo toteutettu, sillä tätä asiaa käsittelevässä, lokakuussa 2012 järjestetyssä Fiscalis-seminaarissa vaihdettiin kokemuksia. 25. Parannetaan riskienhallintatekniikoita ja erityisesti laiminlyöntiriskien hallintaa Fiscalis-ohjelman alaisuuteen vuonna 2007 perustetussa riskienhallintafoorumissa laaditaan parhaillaan laiminlyöntiriskien hallintaa koskevaa strategiasuunnitelmaa. Strategiasuunnitelman päätavoitteena on varmistaa, että verovelvolliset noudattavat entistä paremmin verosääntöjä kaikissa jäsenvaltioissa, helpottaa rajat ylittävien riskien käsittelyä ja petosten torjuntaa sekä lisätä ja tehostaa jäsenvaltioiden välistä yhteistyötä. Jotta strategiasuunnitelma voitaisiin panna täytäntöön onnistuneesti, kaikki jäsenvaltiot on saatava sitoutumaan siihen. Vaihtamalla laiminlyöntitapausten tunnistamisstrategioita koskevia tietoja strukturoidusti vero- ja tullihallintojen välillä voitaisiin lisätä molempien viranomaisten tietämystä ja varmistaa koordinoitu riskien arviointi. Tällainen tietojenvaihto sisällytettäisiin valmisteilla olevaan strategiasuunnitelmaan. 26. Laajennetaan Eurofisc-verkosto kattamaan välitön verotus Eurofisc-verkoston avulla tietojenvaihto alv-petostapauksista tapahtuu nopeasti. Tämä suhteellisen uusi järjestelmä voitaisiin laajentaa palvelemaan samaa tarkoitusta välittömän verotuksen alalla, erityisesti rikosten paljastamiseksi ja toistuvia petosjärjestelyjä ja ‑suuntauksia sekä aggressiivista verosuunnittelua koskevien tietojen levittämiseksi nopeasti. Tätä varten komissio aikoo koota ja arvioida ensimmäiset arvonlisäverotusta koskevat Eurofisc-tulokset, jonka jälkeen se pyrkii laajentamaan Eurofisc-verkoston ja ennakkovaroitusjärjestelmän kattamaan myös välittömän verotuksen ala. 4.2.3. Parannetaan verosääntöjen noudattamista 27. Otetaan käyttöön keskitetyt asiointipisteet kaikissa jäsenvaltioissa Jokaiseen jäsenvaltioon olisi perustettava keskitettyjä asiointipisteitä, joissa annetaan kaikenlaista verotietoa verovelvollisille, myös ulkomailla asuville. Tällä helpotettaisiin rajat ylittävää toimintaa poistamalla veroesteitä ja näin ollen parannettaisiin verosääntöjen noudattamista. Ensimmäinen askel on jo otettu järjestämällä joulukuussa 2012 asiaa koskeva Fiscalis-työpaja jatkotoimena vuonna 2012 järjestetylle julkiselle kuulemiselle, joka koski välittömän verotuksen esteitä rajat ylittävissä tilanteissa. Komissio aikoo laatia yhteiset menetelmät ja ohjeet tällä alalla. 28. Kehitetään kannustimia ja vapaaehtoista tietojen ilmoittamista koskevia ohjelmia Komissio aikoo tutkia mahdollisuutta kehittää yhteisiä menetelmiä ja ohjeita, joilla parannetaan tiedotustoimenpiteitä, mukaan luettuina ennakkotäytettyjen veroilmoitusten käytön lisääminen, yksilöllisten internetsivujen luominen ja jäsenvaltioiden mahdollisuus tehdä hallinnollisen yhteistyön mekanisminsa laajalti tunnetuksi. Kaiken tämän tarkoituksena on saada verovelvolliset tietoisiksi siitä, että verohallinnoilla on valtuudet hankkia tietoja muista maista. Komissio aikoo myös tutkia mahdollisuutta kehittää kannustimia kannustamalla yhteisten menetelmien ja ohjeiden avulla toteuttamaan vapaaehtoista tietojen ilmoittamista koskevia ohjelmia, saamaan verovelvolliset korjaamaan virheitä internetalustalla (erityisesti jos luodaan yksilöllisiä internetsivuja) ja parantamaan verovelvollisten ja verohallintojen välisiä suhteita. 29. Kehitetään veroportaali Komissio aikoo parantaa ja mahdollisuuksien mukaan laajentaa jo olemassa olevaa ”Tax on Europa” ‑portaalia, jotta voitaisiin parantaa pääsyä luotettaviin verotietoihin rajat ylittävissä tilanteissa. Veroportaali voitaisiin rakentaa Europa-palvelimella olevan sähköisen oikeuden verkoston mallia noudattaen. Tämä hanke on kunnianhimoinen, ja se olisi toteutettava asteittain asettaen alv-asiat etusijalle. Sen vuoksi ensiksi luodaan veroportaalin alv-osio, joka sisältää jäsenvaltioissa sovellettavat laskutussäännöt. Tarkoituksena on avata portaali jäsenvaltioille, jotka haluavat julkaista muita tietoja (kuten verokannat). Seuraavassa vaiheessa portaaliin sisällytetään muut verotusasiat ja erityisesti välitön verotus. 30. Ehdotetaan hallinnollisten ja rikosoikeudellisten seuraamusten yhdenmukaistamista Komissio tutkii, onko mahdollista yhdenmukaistaa kaikkien verolajien osalta tietyntyyppisten verorikosten määritelmät, mukaan luettuina hallinnolliset ja rikosoikeudelliset seuraamukset. Komissio on äskettäin ehdottanut rikosoikeudellisia sääntöjä[23] EU:n taloudellisiin etuihin kohdistuvien petosten torjunnan lujittamiseksi. Se katsoo, että tätä asiaa on käsiteltävä tarkemmin osana laajempia EU:n kriminaalipolitiikkaa koskevia pohdintoja. On tärkeää varmistaa, että tämän alan toimet yhdenmukaistetaan täysin EU:n oikeuden muiden alojen vastaavien toimien kanssa komission tiedonannossa ”Kohti EU:n kriminaalipolitiikkaa: EU:n politiikkojen tehokkaan täytäntöönpanon varmistaminen rikosoikeuden keinoin” esitettyjen periaatteiden mukaisesti[24]. 31. Kehitetään EU:n vakiomuotoinen verotarkastustiedosto (SAF-T) EU:n vakiomuotoisen verotarkastustiedoston (Standard Audit File – SAFT-T) käyttö tietyissä jäsenvaltioissa jo käytössä tai kehitteillä olevien sovellusten lisäksi parantaisi verovelvollisten tapauksessa verosääntöjen vapaaehtoista noudattamista ja helpottaisi verotarkastuksia. Pilottihanketta kehitetään parhaillaan televiestintä-, yleislähetys- ja sähköisiä palveluja varten tarkoitetun keskitetyn miniasiointipisteen luomisen yhteydessä. Sen jatkokehittämistä olisi tarkasteltava. 4.3. Pitkällä aikavälillä (vuoden 2014 jälkeen) toteutettavat toimet Kesäkuun tiedonannossa on myös lueteltu joukko mahdollisia toimia, joita neuvoston mielestä ei kuitenkaan tässä vaiheessa pitäisi viedä eteenpäin ensisijaisina toimina. Komissio kuitenkin katsoo, että niitä kannattaisi harkita uudestaan myöhemmässä vaiheessa, kun tähän toimintasuunnitelmaan sisältyvien muiden kiireellisempien toimien toteuttamisessa on edetty pidemmälle. Kyse on seuraavista tiedonannossa ehdotetuista toimista: 32. Menetelmät koulutetuista tarkastajista koostuvien erityisryhmien toteuttamia yhteisiä tarkastuksia varten Tätä kysymystä olisi tarkasteltava, kun saadaan lisää kokemusta voimassa olevien oikeudellisten välineiden, kuten samanaikaisten tarkastusten, käytöstä. Tältä pohjalta voitaisiin kehittää yhteisiä tarkastuksia koskevia menetelmiä ja ohjeita. Komissio voisi myös tarvittaessa ja vaikutusten arvioinnin perusteella ehdottaa yhtä ainoaa oikeusperustaa eri verolajeihin kohdistuville yhteisille tarkastuksille. 33. Kehitetään keskinäistä suoraa pääsyä kansallisiin tietokantoihin Kun otetaan huomioon nykyiset VIES-järjestelmää koskevat säännökset alv-alalla[25], komissio aikoo analysoida mahdollisuutta helpottaa suoraa pääsyä kansallisiin tietokantoihin välittömän verotuksen alalla. Ensiksi on kuitenkin tarpeen saada kokemuksia vastavuoroisen suoran pääsyn soveltamisesta alv-alalla. 34. Otetaan käyttöön yksi yhteinen kaikki verolajit käsittävää hallinnollista yhteistyötä koskeva säädös Koska eri verolajeihin liittyvässä hallinnollisessa yhteistyössä on myös joitakin yhtäläisyyksiä, komissio aikoo tutkia oikeudellisesta ja käytännön näkökulmasta mahdollisuutta ottaa käyttöön yksi yhteinen säädös, jolla säännellään kaikkiin verolajeihin liittyvää hallinnollista yhteistyötä nykyisen neljän eri säädöksen sijasta. Tämä on tarkoitus tehdä vasta jonkin ajan kuluttua, koska kaikki nykyiset hallinnollista yhteistyötä välittömän ja välillisen verotuksen sekä verojen perinnän alalla sääntelevät oikeusperustat on vasta äskettäin kumottu ja korvattu uusilla säädöksillä[26]. 5. Päätelmät Veropetoksissa ja veronkierrossa on kyse monitahoisesta ongelmasta, joka edellyttää yhteen sovitettua ja moniulotteista reagointitapaa. Myös aggressiivinen verosuunnittelu on ongelma, joka edellyttää kiireellisiä toimia. Nämä ovat globaaleja haasteita, joihin yksittäinen jäsenvaltio ei kykene vastaamaan yksin. Tässä toimintasuunnitelmassa yksilöidään joukko erityistoimenpiteitä, joita voidaan kehittää nyt ja tulevina vuosina. Siitä saadaan myös aineksia verotuksesta käytävää laajempaa kansainvälistä keskustelua[27] varten, ja sen tavoitteena on auttaa G20- ja G8-ryhmää niiden tällä alalla käynnissä olevassa työssä[28]. Komissio katsoo, että näiden toimien yhdistelmällä voidaan vastata kattavasti ja tehokkaasti veropetoksista ja veronkierrosta johtuviin eri haasteisiin ja tällä tavoin lisätä jäsenvaltioiden verojärjestelmien oikeudenmukaisuutta, turvata kipeästi tarvitut verotulot ja lopulta parantaa sisämarkkinoiden toimivuutta. Jotta voidaan varmistaa, että tässä toimintasuunnitelmassa kuvatut toimet pannaan asianmukaisesti täytäntöön, komissio ottaa käyttöön asianmukaisen seurannan ja tulostaulut, jotka käsittävät erityisesti yksityiskohtaisiin kyselylomakkeisiin perustuvan säännöllisen näkemystenvaihdon asiaa koskevissa komiteoissa ja työryhmissä. [1] Komission tiedonanto Euroopan parlamentille ja neuvostolle konkreettisista tavoista tehostaa veropetosten ja veronkierron torjuntaa EU:ssa ja sen ulkopuolella, COM(2012) 351 final, 27.6.2012. [2] Maakohtaisia suosituksia on annettu Bulgarialle, Italialle, Kyprokselle, Liettualle, Maltalle, Puolalle, Slovakialle, Tšekille, Unkarille ja Virolle. Rahoitustukea Euroopan rahoitusvakausvälineestä (ERVV), Euroopan rahoituksenvakautusmekanismista (ERVM) tai Euroopan unionin toiminnasta tehdyn sopimuksen 143 artiklan nojalla parhaillaan saavia jäsenvaltioita on suositeltu toteuttamaan toimenpiteet, joista on säädetty asianomaisissa täytäntöönpanopäätöksissä ja joita on käsitelty yksityiskohtaisemmin kyseisiä maita koskevissa yhteisymmärryspöytäkirjoissa ja mahdollisissa myöhemmissä lisäyksissä. Tämä koskee Irlantia, Kreikkaa, Portugalia ja Romaniaa. [3] Neuvoston päätelmät, joulukuu 2011 (asiak. 9586/12 – FISC 63 OC 213). [4] Ecofin-neuvoston selvitys Eurooppa-neuvostolle verotusasioista, 4.12.2012 (asiak. 16327/12 – FISC 166 – ECOFIN 949) ja komission tiedonantoa koskevat neuvoston päätelmät, 13.11.2012 (asiak. 16051/12 – PRESSE 465 – PR CO 60). [5] Neuvoston direktiivi 2010/24/EU, annettu 16 päivänä maaliskuuta 2010, keskinäisestä avunannosta tiettyihin maksuihin, tulleihin, veroihin ja muihin toimenpiteisiin liittyvien saatavien perinnässä (EUVL L 84, 31.3.2010, s. 1), neuvoston asetus (EY) N:o 904/2010, annettu 7 päivänä lokakuuta 2010, hallinnollisesta yhteistyöstä arvonlisäverotuksen alalla (EUVL L 268, 12.10.2010, s. 1), neuvoston direktiivi 2011/16/EU, annettu 15 päivänä helmikuuta 2011, hallinnollisesta yhteistyöstä verotuksen alalla ja direktiivin 77/799/ETY kumoamisesta (EUVL L 64, 11.3.2011, s. 1) ja neuvoston asetus (EU) N:o 389/2012, annettu 2 päivänä toukokuuta 2012, hallinnollisesta yhteistyöstä valmisteverotuksen alalla ja asetuksen (EY) N:o 2073/2004 kumoamisesta (EUVL L 121, 8.5.2012, s. 1). [6] KOM(2008) 727 lopullinen, 13.11.2008. [7] KOM(2009) 644 lopullinen, 23.11.2009, ja KOM(2009) 648 lopullinen, 23.11.2009. [8] COM(2012) 428 final, 31.7.2012. [9] KOM(2009) 511 lopullinen, 29.9.2009. [10] Neuvoston direktiivi 2010/23/EU, annettu 16 päivänä maaliskuuta 2010, yhteisestä arvonlisäverojärjestelmästä annetun direktiivin 2006/112/EY muuttamisesta tiettyjen petosalttiiden palvelujen suorituksiin vapaaehtoisesti ja tilapäisesti sovellettavan käännetyn verovelvollisuuden osalta (EUVL l 72, 20.3.2010, s. 1). [11] Komission päätös (2012/C 198/05), annettu 3 päivänä heinäkuuta 2012, EU:n alv-foorumin perustamisesta. [12] Komission tiedonanto – Yritysten yhteiskuntavastuuta koskeva uudistettu EU:n strategia vuosiksi 2011–2014, KOM(2011) 681 lopullinen, 25.10.2011. [13] Vuotuisen kasvuselvityksen 2012 liite "Kasvua edistävät veropolitiikat jäsenvaltioissa ja verotuksen parempi koordinointi EU:ssa”, KOM(2011) 815 lopullinen, Vol. 5/5 – liite IV, 3.1 kohta. [14] EYVL C 2, 6.1.1998, s. 2. [15] EYVL C 99, 1.4.1999, s. 1. [16] Tässä yhteydessä viitataan 4.1.1 kohtaan. [17] KOM(2010) 163 lopullinen, 21.4.2010. [18] Komission asetus (EY) N:o 3199/93, annettu 22 päivänä marraskuuta 1993, alkoholin täydellistä denaturointia koskevien menetelmien molemminpuolisesta tunnustamisesta valmisteverottomuutta varten (EUVL L 288, 23.11.1993, s. 12). [19] Neuvoston direktiivi 2011/96/ETY, annettu 30 päivänä marraskuuta 2011, eri jäsenvaltioissa sijaitseviin emo- ja tytäryhtiöihin sovellettavasta yhteisestä verojärjestelmästä (EUVL L 345, 29.12.2011, s. 8). [20] EU toimii aktiivisesti muilla kansainvälisillä foorumeilla, kuten Taloudellisen yhteistyön ja kehityksen järjestössä (OECD), Euroopan verohallintojen järjestössä (Intra-European Organisation of Tax Administrations – IOTA), Amerikoiden verohallintojen keskuksessa (Inter-American Center of Tax Administrations – CIAT), verotuksesta käytävässä kansainvälisessä keskustelussa (International Tax Dialogue – ITD), kansainvälisessä verotusalan foorumissa (International Tax Compact – ITC) ja Afrikan verohallintojen foorumissa (African Tax Administration Forum – ATAF). [21] Neuvoston direktiivi 2011/16/EU, annettu 15 päivänä helmikuuta 2011, hallinnollisesta yhteistyöstä verotuksen alalla ja direktiivin 77/799/ETY kumoamisesta (EUVL L 64, 11.3.2011, s. 1). [22] Neuvoston direktiivin 2011/16/EU 8 artiklan 1 kohta. [23] Ehdotus Euroopan parlamentin ja neuvoston direktiiviksi unionin taloudellisiin etuihin kohdistuvien petosten torjunnasta rikosoikeudellisin keinoin, COM(2012) 363/2, 11.7.2012/2. [24] KOM(2011) 573 lopullinen, 20.9.2011. [25] Neuvoston asetus (EU) N:o 904/2010. [26] Neuvoston direktiivi 2010/24/EU, annettu 16 päivänä maaliskuuta 2010, keskinäisestä avunannosta tiettyihin maksuihin, tulleihin, veroihin ja muihin toimenpiteisiin liittyvien saatavien perinnässä (EUVL L 84, 31.3.2010, s. 1), neuvoston asetus (EY) N:o 904/2010, annettu 7 päivänä lokakuuta 2010, hallinnollisesta yhteistyöstä arvonlisäverotuksen alalla (EUVL L 268, 12.10.2010, s. 1), neuvoston direktiivi 2011/16/EU, annettu 15 päivänä helmikuuta 2011, hallinnollisesta yhteistyöstä verotuksen alalla ja direktiivin 77/799/ETY kumoamisesta (EUVL L 64, 11.3.2011, s. 1) ja neuvoston asetus (EU) N:o 389/2012, annettu 2 päivänä toukokuuta 2012, hallinnollisesta yhteistyöstä valmisteverotuksen alalla ja asetuksen (EY) N:o 2073/2004 kumoamisesta (EUVL L 121, 8.5.2012, s. 1). [27] Ks. esim. Yhdistyneen kuningaskunnan ja Saksan yhteinen lausuma, 5.11.2012, jossa vaaditaan kansainvälisiä toimia verotusalan normien lujittamiseksi, http://www.hm-treasury.gov.uk/chx_statement_051112.htm . [28] Ks. G20-maiden päämiesten julistus, 19.6.2012, Los Cabos. ”Me toistamme, että on tarpeen estää veropohjien kaventuminen ja voittojen siirrot, ja seuraamme huolellisesti OECD:ssä tällä alalla käynnissä olevaa työtä.”